1.		Žiadosť o postúpenie veci inému správnemu orgánu
			(§ 8 ZoSK a § 55 ods. 3 ZoP)
Milan Drotár, Národná ul. č. 26, 010 01 Žilina
Okresný úrad 
Odbor všeobecnej vnútornej správy
Nám. Ľ. Štúra č. 2, 080 01 Prešov
K č. j.: A/2023/00654-Bd 
V Žiline dňa 1. 3. 2023
Vec:	Žiadosť o postúpenie veci na vybavenie inému vecne príslušnému orgánu
Podľa ust. § 8 zákona č. 71/1967 Zb. o správnom konaní v znení neskorších predpisov a ust. § 55 ods. 3 zákona č. 372/1990 Zb. o priestupkoch v znení neskorších predpisov žiadam, aby priestupková vec vedená na Okresnom úrade, OVVS v Prešove pod č. j.: A/2023/00654-Bd bola postúpená na vybavenie Okresnému úradu, OVVS v Žiline z týchto dôvodov:
Okresný úrad, OVVS v Prešove začal proti mne priestupkové konanie za priestupok proti verejnému poriadku, ktorého som sa mal dopustiť tým, že som porušil podmienky určené na ochranu verejného poriadku pri konaní kultúrneho podujatia v športovej hale v Prešove.
Keďže miesto môjho pracoviska a prechodného pobytu je v Žiline a zdržiavam sa tam v pracovných dňoch, bolo by pre mňa výhodnejšie prerokovať priestupok na Okresnom úrade, OVVS v Žiline.
K žiadosti prikladám potvrdenie zamestnávateľa o mieste výkonu práce a fotokópiu preukazu totožnosti, kde je vyznačený môj prechodný pobyt.
Milan Drotár
Prílohy: 2 
Poznámka
Podľa § 8 zákona o správnom konaní má možnosť účastník konania aj správny orgán so súhlasom účastníka konania dať podnet k postúpeniu veci inému vecne príslušnému správnemu orgánu toho istého stupňa. V tomto ustanovení sa premieta zásada hospodárnosti a rýchlosti konania. 
Podmienkami, ktoré zákon vyžaduje pre zmenu miestnej príslušnosti sú:
a)	vec možno postúpiť len inému vecne príslušnému orgánu toho istého stupňa,
b)	účastník má v obvode tohto orgánu svoje pracovisko alebo prechodný pobyt,
c)	ostatní účastníci konania s tým súhlasia,
d)	s postúpením veci vopred súhlasil aj orgán, ktorému sa má vec postúpiť.
Uvedené podmienky musia byť splnené kumulatívne. Ich splnenie skúma správny orgán. Osobitné právne predpisy (patrí medzi ne aj zákon o priestupkoch) môžu postúpenie riešiť aj iným spôsobom.
Podľa § 55 ods. 1 zákona o priestupkoch na prerokovanie priestupku je miestne príslušný orgán, v ktorého územnom obvode bol priestupok spáchaný. Miestne príslušný správny orgán na prerokovanie priestupku môže postúpiť vec na prerokovanie inému vecne príslušnému správnemu orgánu, v ktorého územnom obvode sa páchateľ priestupku zdržiava alebo má pracovisko, pričom sa nevyžaduje súhlas iných účastníkov konania, ktorému sa vec postupuje.
Priestupok, ktorý bol spáchaný v cudzine občanom Slovenskej republiky alebo cudzincom, ktorý má trvalý pobyt na území Slovenskej republiky, alebo ak nemožno miesto spáchania priestupku spoľahlivo zistiť, prerokuje správny orgán, v ktorého územnom obvode má alebo naposledy mal páchateľ trvalý pobyt.